1. Il-qabżiet li din is-soċjetà qed tara u ser tibqa' tara qegħdin kull darba jibdlu t-tessut soċjali u ekonomiku tagħha. Hemm kumplessitajiet ġodda li huma operattivi u li qed jibdlu dak li m'aħniex neċessarjament nifhmu jew napprezzaw. Kull ġenerazzjoni għandha quddiemha diversi deċiżjonijiet li hija trid tipprova tieħu. Drabi hemm min jipprova jżomm lilu nnifsu pożittiv, proattiv u jmur lura lejn sekli ta' eżistenza umana u jislet lezzjonijiet għalih sabiex ma jitlifx ritmu ta' żvilupp jew ma jmurx lura f'passi żbaljati, drabi oħra le. Hemm min jara li huwa antikwat jew kontra-indikat għalih li jgħarbel dak li għamlu ta' qablu u jerġa' jidħol fl-istess xenarji li daħlu fihom oħrajn. 2. Il-problemi f'dan is-seklu kibru fl-isforzi li kull demokrazija għandha tagħmel fir-rapport bejn min jeleġġi u min jiġi elett. Id-demokrazija indiretta għandha piżijiet ġodda li trid taffronta sabiex iżżomm lilha nnifisha viċin f'din ir-rabta. Il-proċessi, it-toroq ta' informazzjoni bejn il-poplu u l-parlamentari huma dejjem aktar diffiċli. Qabel, l-ostakli prinċipali kienu l-illitteriżmu u l-injoranza, mentri llum hemm forom strambi ta' indifferenza. 3. Il-poplu m'huwiex massa li ssegwi fl-għama, imma jrid jifhem iktar dak li qiegħed isir. Hemm varjetà fis-setturi li fiha naqsam is-soċjetà. Żgur mhux forsi dak tas-segwaċi li, jgħid x'jgħid il-partit ma jiċċaqilqux, illum qed jonqos. Biss hemm żewġ kategoriji li inkontra-kambju qed jikbru. Hemm, l-ewwel, dawk li meta jaraw wiċċna żżejjed fuq il-mezzi tradizzjonali ta' komunikazzjoni, ikomplu jaqtgħuna barra. Jikklassifikawna bħala irrelevanti, mingħajr sustanza politika u għalhekk irridu nuru li aħna tajbin billi nidhru ħafna. 4. Hemm imbagħad dawk li huma maqtugħa kompletament minn kollox. Dawk li ma tistax tilħaqhom jekk mhux b'kumbinazzjoni, fejn l-inqas timmaġina. Din hija ġenerazzjoni kompletament ġdida u differenti fil-kastell li fih jgħixu mingħajr ma jindunaw. Is-sistema demokratika tagħna fortunatament tiggarantixxi l-protezzjoni u l-pakkett ta' drittijiet li hemm għal min illum jaf li m'għandux bżonn li jara l-aħbarijiet, jixtri l-gazzetti, jidħol fl-internet jew jattendi b'xi mod għal laqgħat pubbliċi. Qiegħed hemm għal rasu, jgħix b'mod attiv għalih innifsu per passiv għar-rigward tas-soċjetà, l-Istat u l-pajjiż. 5. Ir-rapport politiku bejn il-partiti u dawn iż-żewġ kategoriji jrid jiġi analizzat u konfrontat. Kuntrarjament għal dak li jista' jingħad, il-livell ta' kontenut fil-messaġġ u fil-ħidma qiegħed kull darba jintalab li jiżdied. Ninnota li għad hemm wisq nuqqas ta' umiltà fil-bżonn li wieħed li jrid jirrappreżenta jipprova jifforma ruħu b'qari u preparazzjoni politika. Mentri l-poplu jrid li jkollu politiċi li kapaċi jifhmu x'qed jiġri u jħares 'il quddiem lejn soluzzjonijiet li mhux jidhru sbieħ, imma huma huma tajbin. 6. It-tieni kategorija titlob ferm aktar attenzjoni. Hemm min jista' jaħseb li dawn il-persuni huma milħuqa minn mezzi ta' komunikazzjoni moderna ta' teknoloġija ġdida, però dan m'huwiex minnu. Forsi l-affluwenza ekonomika, l-ġid materjali, in-nuqqas ta' bżonn li wieħed jipparteċipa attivament fil-ħajja pubblika qed iwasslu sabiex numru ta' persuni fl-età żagħżugħa jħarsu iktar lejn kif tgħix u titgawda l-ħajja. Nemmen li xorta hemm il-bżonn li nidħlu lejn programmi politiċi indirizzati sabiex wieħed jgħaddi l-informazzjoni neċessarja biex ir-rabta tibqa' hemm. 7. Il-pajjiż baqa' għal dan iż-żmien kollu wieħed li jħares 'il quddiem, jiffissa għalih termini u proġetti li jmexxuh proprju għax żamm din ir-rabta għaddejja. Il-proċess ta' dibattitu, ta' informazzjoni jrid jiġi intensifikat b'attenzjoni u b'toroq ta' komunikazzjoni li jirrispettaw l-intelliġenza tal-poplu kollu. Fuq dan il-pedament il-pajjiż ser ikompli jimxi 'l quddiem, jibni lilu nnifsu. Il-forza tagħna bħala poplu hemm qegħda: li nżommu l-proċess dinamiku tagħna għaddej.
Pajjiż li jibqa' dinamiku